РЕШЕНИЕ НА КОМИСИЯТА
от 25 август 2008 година
относно съответствията между категориите свидетелства за управление на моторни превозни средства
(нотифицирано под номер С(2008) 3790)
(текст от значение за ЕИП)
(2008/766/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/439/ЕИО на Съвета от 29 юли 1991 г. относно свидетелствата за управление на моторни превозни средства (1), и по-специално член 10 от нея,
като има предвид, че:
(1)
Директива 91/439/ЕИО предвижда всички свидетелства за управление на моторни превозни средства, издадени от държавите-членки, да бъдат взаимно признати, включително и онези, издадени преди датата на прилагане на принципа на взаимно признаване.
(2)
Принципът на взаимно признаване на свидетелства за управление на моторни превозни средства изисква признаването на всички права, които са били предоставени на притежателя на свидетелството в съответствие с националните разпоредби, които са били в сила към съответния момент.
(3)
Директива 91/439/ЕИО предвижда, че държавите-членки следва да установят съответствия между категориите на свидетелствата за управление на моторни превозни средства (МПС), издадени преди прилагането на тази директива, и между онези, основаващи се на образеца на Общността. За тези съответствия следва да бъде получено съгласието на Комисията в правно обвързваща форма.
(4)
Таблиците на съответствията между категориите свидетелства за управление на МПС, установени с Решение 2000/275/ЕО на Комисията от 21 март 2000 г. относно съответствията между определени категории свидетелства за управление на моторни превозни средства (2), следва да бъдат актуализирани, в частност отчитайки последните разширявания на Общността.
(5)
Следователно Решение 2000/275/ЕО следва да бъде отменено,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага за всички валидни свидетелства за управление на моторни превозни средства, издавани от държавите-членки, които са в употреба.
Член 2
Таблиците на съответствията между категориите свидетелства за управление на моторни превозни средства, издавани в държави-членки преди пълното прилагане на Директива 91/439/ЕИО, и хармонизираните категории нa свидетелства за управление на МПС, определени в член 3 от Директива 91/439/ЕИО, са дадени в приложение I към настоящото решение.
Член 3
1. Категориите свидетелства за управление на моторни превозни средства, които са издавани преди прилагането на Директива 91/439/ЕИО, дават право на притежателя да управлява моторни превозни средства от съответстващите категории, описани в приложение I към настоящото решение, без подмяна на свидетелството за управление. Определени ограничения, които могат да се прилагат, са изложени за съответното право в приложение I към настоящото решение.
2. При подмяна на свидетелство за управление на моторно превозно средство със свидетелство за управление на моторни превозни средства по образец на Общността, както това е описано в приложения I и Ia към Директива 91/439/ЕИО, се предоставят равностойни права, описани в приложение I към настоящото решение.
3. Кодовете, които указват ограниченията на съответстващите права, представляват хармонизирани кодове на Общността, както това е определено в член 7, буква а) от Директива 91/439/ЕИО.
4. Принципът на Общността за взаимно признаване, както е определен в член 1, параграф 2 от Директива 91/439/ЕИО, не се прилага за националните категории на свидетелства за управление на МПС.
Член 4
Решение 2000/275/ЕО се отменя, считано от датата на влизане в сила на настоящото решение.
Позоваванията на отмененото решение се тълкуват като позовавания на настоящото решение и се четат в съответствие с таблицата за съответствие в приложение II.
Член 5
Адресати на настоящото решение са държавите-членки.
Съставено в Брюксел на 25 август 2008 година.